
I

Slnce zas prebehlo dennú púť, už sa k horám schyľovať začalo. Ale ešte raz, akoby svoju plamennú tvár v hladko, ticho plynúcom Dunaji vidieť chcelo, ohliadlo sa na šírošíre kraje Uhorska i na siné vody starého Dunaja; potom pomaly sa tratí a jeho lúče možno len na vysokých vrchoch uhliadnuť, na ktorých leskom svojím ešte raz zahoreli, kdežto im dmúca a zas stískajúca sa voda dunajská pri brehoch ločkaním svojim smrteľnú hudbu dohráva.

Už zmizlo a Dunaj plynie ako predtým ticho, pokojne, bublajúc a ločkajúc vo svojom hlbokom koryte vždy jednako bez toho, že by dbal na zachádzajúce slnce, na nastalú šerosť, ktorá zem pokryla svojim plášťom ako milujúci otec svoje dietky, keď im nebezpečie hrozí, tým menej ale na biedy a strasti ľudské so skončeným dňom do hrobu večnosti zahrabané.

Nastalo slávne ticho. Vietor mlčí a celá príroda mlčí; len malé mušky v povetrí preletujúce bzučia, akoby chceli vzdávať chválu Stvoriteľovi za slobodu, za ten zlatý poklad, ktorou sa, hoc malé, honosia, kdežto mocní, silní, rozumní ľudia, súc pánmi prírody, za ňou darmo úpia a prosia.

Vtom sa prvá hviezda zaligotala na obzore nebeskom, pekná, čistá, rumenná, ako panna prvý raz milenca svojho celujúca. Vyšli pomaly i iné hviezdy na pláni nebeskej a každá sa akoby o závod v zrkadle vody dunajskej zhliada, či ona je krajšia, či ona je nežnejšia; a Dunaj nebráni tomu znajúc, že to vodu jeho nevysuší, ani tok jeho nezastaví. Odráža sa teda žiar hviezd od chladného milenca, mokrého Dunaja a sem-tam poskakujúce svetlo kolo rieky rozlieva.

V šumiacich vlnách zašplechoce veslo. Prievozník dostal odmenu a prepravil sa nazad k Budínu. Na brehu zostali stáť dvaja v čiernom rúchu zaobalení mužovia a poberali sa kolo záhrad peštianskych na šíre pole.

V záhradách týchto je mnoho letníkov; teraz ale sú z väčšej čiastky osvetlené, odkiaľ spozorovať, že ich majitelia, obyčajne z vyššieho zemianstva pochádzajúci, ešte ich neopustili.

Zašli obidvaja čierni mužovia hodne ďaleko do záhrad peštianskych, len ďaleké pusté a teraz nočnou rosou ako-tak obživené pole prestieralo sa pred nimi.

„Len tu sme bezpeční, drahý môj Jaroslav, v našich nám vlastných príbytkoch hrozí zrada a záhuba.“

Takto hovoril starší Dobeš Bozkovický mladšiemu Jaroslavovi.

Vyšli si títo dvaja mladi mužovia na slobodné pole, aby sa tu mohli bez svedkov slobodne pozhovárať o dobre vlasti a spolurodákov svojich. Postavenie oboch týchto bratancov bolo veľmi rozdielne: Jaroslav stál v priazni u kráľa Matiáša, zastávajúc znamenité úrady a hodnosti krajinské a kráľovské, kdežto Dobeš sa vplyvu dvora kráľovského chránil, činnosť svoju výlučne bráneniu práv vlasti svojej venujúc. Dobeš hlboko cítil ranu, ktorou krvácala vtedy Morava, z väčšej čiastky úradníkmi uhorskými obsadená, a práve preto myslieval mnoho a dlho, ako by sa zlému tomuto pomôcť mohlo.

„Zle vyzerá na Morave,“ počal Dobeš Bozkovický, „staré zákony sa šliapu a nové nám úradníci kráľovskí natískajú, znamenité ustanovenia Poděbradove boria záhubné rozkazy novšie. A kto proti týmto nešvárom hlas pozdvihne, je vykričaný za zradcu, šľakujú a lapajú ho, statku a majetku ho pozbavujú, vypovedajú a vyháňajú ho z vlastnej vlasti jeho. Ja to znášam bolestne a nikdy nemôžem byť spokojným s trýznením vlasti svojej, duša moja krváca!“ –

Zastavili sa obaja, hlboko si povzdychnúc.

Uhorská krajina vystúpila toho času na vysoký stupeň slávy svojej. Časy Matiášove žijú až doteraz v spomienkach uhorského obyvateľstva; Matiáš bol jeden z predných hrdinov veku svojho a pred plukmi jeho triasli sa Nemci i Osmani. Títo poslední sa opovažovali len s veľkou silou v medze ríše jeho vtrhnúť. Po celej Európe spomínala sa s úctou Uhorská krajina.

Kráľ slávny a spravodlivý sedel na tróne uhorskom, koruna svätého Štefana od dávnych časov neligotala sa na hodnejšej hlave. Matiáš bol slncom medzi všetkými doterajšími kráľmi najväčšie a najjasnejšie. Národy svoje držal medzi sebou v svornosti. Sila jeho vojska a múdrosť jeho rady záležala síce zo Slovákov, navzdor tomu ale on ani Slováka Maďarovi a Nemcovi, ani týchto onomu ubližovať nedopúšťal. Tie časy sa už, pravda, zmenili; storočie Matiášovo odtisli časy divejšie.

Akokoľvek ale bola slávna Uhorská krajina zvonka, tak z druhej strany zatemňovala jej slávu vnútorná neporiadnosť od otcov zdedená, od smrti Žigmunda až po Matiáša vnútornými rozbrojmi chovaná, ktorú ani on sám nikdy celkom zlomiť nemohol. .Kráľ bol neustále vo vojnách zapletený; ríša jeho ozývala sa zvukom zbrane. Kto vládal zbraň nosiť, ponáhľal sa k Budínu, aby zamenil za tichú domácnosť hlučné divadlo vojenské. A keď tu i tu nastali časy krátkeho pokoja a kráľ prísny súd držal nad velikášmi, čo iným slabším krivdu robili, to netrvalo dlho, bo trúba vojenská ozvala sa zas a vlasť pre seba ostala bezbranná, takže sa ľud ozýval: Odišiel Matiáš kráľ, tam je spravodlivosť!

Ešte pred Matiášovým na trón dosadnutím, za panovania slabých kráľov mnohé povstali neporiadky v krajine. Bohatí páni boli uvyklí stavať nedobytné zámky na tvrdých skalách, v ktoré zamykajúc sa i s lúpežnou družinou svojou, časom vybiehali na susedné krajiny a okolia. Nápady takéto: boli spočiatku len oproti protivníkom a súperom svojim namierené, potom ale i proti pocestným a kupcom. Matiáš síce započal búrať tieto zbojnícke hniezda, ale zamotajúc sa do vojen zahraničných, nemal času dokonale starať sa o domáci poriadok. Sila mládeže zúrila v cudzích končinách, dospelý vek zostával u domácich svojich. Preto sa lúpežníci množili a Uhorsko samo v sebe smrteľnou ranou krvácalo, keď sa medzitým na zovňajšok tislo na prednom mieste medzi všetkými krajinami. Obzvlášte ale potom, keď Jur Poděbradský, kráľ český – bol dokonal. Tento bol dozaista jediný, proti ktorému ani sila, ani lesť, ani vierolomnosť Matiášova nič vykonať nemohli.

V zmätku a prevrátenosti tejto má sa hľadať príčina i pádu moháčskeho.

Tá istá chyba zožierala i Moravu, bo tie isté úhony boli do nej prenesené úradníkmi uhorskými, ktorí Jiskrove časy zabudnúť nemôžuc, tým väčšmi sa odplatiť chceli ľudu moravskému za bývalé pokorenie svoje. Slávne rodiny moravské ťažko niesli nešváry tieto, medzi nimi ale najviac slávny rod Bozkovický.

Dobeš. najslávnejší Bozkovec, skvejúci sa duchom hrdinským i radou velemúdrou, bol náčelníkom Čierneho pluku i najviac sa protivil tým zmätkom a prevrátenostiam. A preto všemožne usiloval sa bratanca svojho Jaroslava, ktorý bol pre svoj vtip, učenosť, miernu povahu a neobyčajnú krásu na dvore Matiášovom vysoko ctený, na svoju stranu pritiahnuť.

Dôkazom toho, že v priazni Matiášovej stál, sú úrady a hodnosti vysoké, ktoré Jaroslav Bozkovec zastával.

A práve preto myslel Dobeš, že Jaroslav bude môcť najviac u kráľa pôsobiť pre zlepšenie stavu Moravy. Teraz teda ich reč znela o tomto predmete.

Po prestávke, po Dobešovej reči nastavšej, počal Jaroslav hovoriť: „Ver mi, brat môj, srdce kráľovo je nie zlé, ale zlé srdce majú závistníci naši, čo trón jeho ako netopiere obletujú; on nie je vinou biedy moravskej.“

„Áno, tvoj kráľ je dobrý,“ odpovedal Dobeš, ,.lebo ťa urobil kancelárom, kormidelníkom. Ó, Jaroslav, nedaj sa mámiť týmito lesklými hračkami, nedaj svedomie svoje porušiť po- hodl1m a slávou svojou! Bo si ty sám seba dlžen svojmu národu a nie sláve osobnej! Táto ťa beztoho neminie ani na postati čiste vlasteneckej! Ba čo viac, tu je ona istejšia ako na výslní priazne kráľovskej!“

V prudkej rozhorlenosti hovoril Dobeš slová tieto a Jaroslav sa podivil nad touto rečou Dobešovou. „Mýliš sa, Dobeš, keď takto o mne a kráľovi mojom zmýšľaš.“ Odpovedal nakrátko Jaroslav.

Dobeš ale pokračoval ďalej. „Kráľ je nevďačný s celým svojím dvorom. Kto ho ostríhal pred Turkom? Kto dobyl Heinburg? Nebol som to ja s mojím Čiernym plukom? Či sa necedila krv moravská po poliach, na ktorých sa s divokými pluky tureckými bojovalo? Či nám nebola sľúbená sloboda? – Ach, a my vycediac mužnú krv za tvojho kráľa, teraz na to pozerať musíme, ako jeho úradníci nešetria ani zákon verejný, ani bezpečnosť a česť osobnú, ale ničia najlepšie rodiny naše, odberajúc im násilím dcéry, majetok, vyháňajúc ich z vlastného príbytku a k tomu ich vysmievajú, hovoriac im, aby pohliadli teraz na stav svoj, aby sa pohliadli v zrkadle tomto, chtiac vidieť, ako to v Uhrách za časov Jiskrových vyzeralo. Hľa! To naša sloboda! – Ľud náš beduje, v nás dúfa, nám sa žaluje – a ja, keď som sa kráľovi sťažoval, to ma vyhlásil za buriča a hrozil mi pozbavením dedičnootcovských statkov!“

„Preboha, nehovor také reči!“ odvetil Jaroslav. „Ty si vášnivý.“

„Áno, ja som vášnivý,“ pretrhne mu reč Dobeš, „lebo som vychovanec vojny, muž prostý, otvrdnutý, neodstupujúci ani na krok od pravdy; ale ty si dobrý, lebo necítiš biedu národa v srdci oviatom blahoslavenstvom dvorským.“

Na prudkú štipľavú reč túto odpovedal mierny Jaroslav: „Cítim rovne ako ty, ale vidím, že Morava ešte nedospela k samostatnosti a preto nám je nutno do času slobodu len dobrotou od dobrého kráľa požadovať.“

„Čo dobrotou vykonáš u ľstivého kráľa? Dnes ti slovo dá, a zajtra ho zruší. Čo urobil tento tvoj ľstivý kráľ s tesťom svojím Jurom Veľkým, myslíš, že nie je vstave to isté urobiť i s tebou, tvorom vlastným? Ó, Jaroslav! Neznáš ty, aká vrtkavá je priazeň Matiášova! My uňho s dobrotou nič nevykonáme.“

Celý rozhovor medzi Bozkovci natoľko len cieľa došiel, že sa Dobeš síce nedal presvedčiť o dobrote kráľovej, ale predsa uznal, že sa vec táto na príhodnejší čas má odložiť.

Tak sa obrátili a šli brehom Dunaja ticho, pokojne, bez ďalšieho slova. Každý myslí o svojej zásade, nesúc v prsiach smútok nad osudom vlasti. A Dunaj pozerá na nich, vidí žiaľ v ich prsiach, on tiež plače s nimi, ale to najavo dať nemôže – len zvoľna ubieha, predcítiac, že v krajoch, po ktorých putovať bude, ešte väčší žiaľ a smútok ako tu uhliadne.

Medzitým sa hviezda na nebi zavrtela, spadla a nežiarila viac svetlom svojím nad tmavistou zemou. „Tak zhynula sláva naša,“ smutne prehodil Dobeš, „ako tá hviezda nebeská a bohzná, či sa zas kedy skvieť bude na oblohe národov.“

Vtom prišli až k záhradám peštianskym. V letníku Bátoryho bolo hlučno, velikáš tento uhorský dával tu slávnu zábavu. Hučiaca hudba, veselý výskot, žartovný smiech, nezrozumiteľný hluk a vravor, všetko spolu zmiešané doletovalo už zďaleka k ušiam Bozkovcov.

V pozadí letníka Bátoryho bola prechádzka vysadená stromami. Tu pod týmito stromami prechádzali sa dvaja mužovia a v tajomnom zhovore zdali sa pretriasať veci i Bozkovcom dôležité, lebo medzitým Bozkovcov nespozorujúc, slová „Matiáš, Beatrix, Bozkovec“ hlasne prenášali. Neskôr ale ich zaviedol rozhovor do takého rozčúlenia, že Bozkovci nasledujúce veci očuť mohli:

„Prekliata láska,“ horlil jeden, „mne tá krásna Talianka z umu neschádza; a ona? Ona mňa nemilo a bez citu odpravila, bežiac za ohavným tým Moravanom, Bozkovským Jaroslavom. Ten podlízač stojí u kráľovnej tak ako u kráľa v láske, a tak ako s týmto z cesty! A čo zas Matiáš s nami robí, to je viac znášať nemožno; on nič viac, len ako my zeman, naše práva zemianske úži a panovanie svoje nad nami už skoro neobmedzene prevodzuje. Teda z cesty i s kráľom! My najviac ukoristíme z rozorvaného už krem toho kráľovstva, a Beatrix musí byť mojou ženou. Áno tak, lebo ináčej ani žiť nechcem.“

Vtom sa zblížili Bozkovci.

„Ha, zrada!“ vyvolal jeden, vytiahol meč a rozohnal sa na Bozkovcov. Bozkovci sa bránili, ale v obraňovaní sklal Dobeš jedného z nich ťažkou ranou, čo uvidiac druhý, dal sa na útek, utekajúc ale zvrešťal: „Znám vás, znám, moravskí pánikovia.“ Ohliadnuc raneného, poznali v ňom Bozkovci Bakača, jedného z najhlavnejších nepriateľov svojich na dvore Matiášovom.

Uhliadnuc tlupu približujúceho sa ľudstva, zrýchlili kroky svoje i prešli cez most mlčky bez slova, až sa naostatok Dobeš ozval: „Divno! Aká tmavá je tá noc, a predsa sa toľko tisíc hviezd ligotá! – Áno, tak práve sme my, panuje nad nami skvelý veľký knieža a v krajoch našich všade pusto, všade tmavo.“

„Dobrý je predsa kráľ náš,“ odvetil ticho Jaroslav, „nechce on, aby kto ľud náš utiskoval; ale nemá sto očí, aby všade všetko videl, čo ľudia v mene jeho páchajú.“

„Strež sa ale, brat môj, jeho dobroty; ty o ňom dobre zmýšľaš, ale ver mi, že čím vyššie vyletíš k oblohe milosti kráľovskej, tým hroznejšie zvrátiš sa v priepasť vlastnej záhuby. Lebo ak ťa nepriatelia tvoji, čo ti milosť kráľovskú závidia, nezničia, to ti tým tvoj dobrotivý pán poslúži.“

Medzitým stratili sa v rade ulíc budínskych.

II

Vyrástol útly kvietok na vysokej skaline; tiché vetríky sú jeho potravou, obdivovanie krásy svojej a zhliadanie sa na šírošíre kraje jeho zábavou. Krásny kvietoček hľadí dolu na utešené luhy a údolia i vidí tam tisíce kvietkov objímajúcich, milujúcich sa, vidí, ako sa jedno ku druhému skláňa, ako ho bozkáva, ako jedno druhým krásu svoju zvyšuje. I prišlo ľúto kvietku na vysokej skaline osamotenému, zatúži srdce jeho i prosí, aby i on do kraja blaženosti, medzi svojich druhov sa schýliť a radostí vospoľných požívať mohol. A nebo vyslyší prosbu jeho. Mraky hustnú na oblohe, prichádza bujný, sychravý, všetko podmaňujúci príval a strhne kvietok utešený zo skaly, na ktorej opustený túžil. Nesie ho krajinou, kde on kvietky prekvitať vídaval; tam chce zastať, tam lapá korunkou svojou druhov svojich, ale títo sa naschvál zhybujú, naschvál sa od neho odvracajú, a on bez pomoci, bez obsiahnutia žiadostí, túžob svojich letí ďalej bez konca. Prúd zaniesol kvietok v neznámu krajinu.

Bolo dievča rodu kniežacieho. Dorastalo, rozvíjalo sa ako ruža v plnosti krásy a nežnosti svojej. Vídalo ono z výšky svojej osamotenej medzi poddanými otca svojho nevinné radovačky mládeže, i zatúžilo jeho srdce po sladkostiach podobných i vytvorila si jará jeho obrazotvornosť mládenca mužného, krásneho, plameňom celej duše svojej len zaň jedine horiaceho, na ktorého prsia by mohlo hlávku skloniť ako každé druhé obyčajné dievča, bez oh ladu na rod, bez ohradu na postavenie.

Ale rodičia nedajú dieťa svoje za ženu šuhajovi z rodu nízkeho. Prichádza hrdina veku svojho slávny, pýta dievča, dievča sa trasie, ľaká sa, rodičia mu ho ale dávajú. – Beatrix, kňažná talianska, stala sa manželkou Matiášovou.

Kráľovná Beatrix vyzerala oknom na nádherný palác, v ktorom Bozkovec prebýval. Zavrela mrzuto okno, sadla si na skvostne vyšívanú stolicu a zdala sa dačo premýšľať, bo bielunká rúčka koľko ráz hladkala čelo, oko sa pritom sníva sklonilo k podlahe.

Medzitým sa vrátil sluha, čo ho vyslala pre Bozkovca, zprávu jej dajúc o skorom príchode jeho.

Kráľovná strhla z hlavy svojej pásku, ktorou jej čierne vlasy stiahnuté boli, a ony vlniac a prstenkujúc sa závisli na jej snežnej šiji. Beatrix bola pekná pani, podnebie talianske ju vypestovalo, ale spolu vdýchlo v jej prsia prudký plameň vášní a náruživostí. Jej oko je plné ohňa, jej tvár síce dačo brnastá, ale žiarou líc tým viacej vyvýšená. Sedela ona na stolici voľne, rúchom len domácim priodená.

Hlboko sa uklonil Jaroslav a zastal pred kráľovnou pokorne, ale predsa tak dôstojne, že z postavy jeho nielen hebkosť dvorana, ale spolu i povedomosť mužskosti vyčítať možno.

Jaroslav bol muž asi tridsaťročný, na tvári nie je patrný ani jeden znak dajakej vášne. Plné líce, čelo vysoké, pod ním oči sivé a pod pravidelným nosom čierny fúz ozdoboval tvár jeho.

Kráľovná nedbala na poklonu Bozkovcovu, ale uprúc naň ohnivý svoj zrak a ľahko sa usmejúc i kývnuc rukou, aby sa posadil, vlasy svoje, po lícach sa vlniace, cez rameno prehodila a „No, mladý, učený pán, sadnite si podľa kráľovnej svojej,“ prehodila.

Jaroslav sa darmo zdráhal i sedel tu pri boku krásnej manželky Matiášovej a hoc by iný za podobnú milosť pol žitia svojho bol hotový obetovať, to srdce jeho začalo nepokojne burácať.

„Rozkážte so mnou, milostivá pani,“ prerečie Jaroslav, „a odpustite, že som hneď prísť nemohol.“

„O čom dnes s vami hovoriť budem,“ preriekla krásna Beatrix, „je vec, na ktorej sa zakladá šťastie moje a vaša sláva, prv ale chcem počuť mienku vašu o veci vážnej.“

„Službu svoju, milostivá pani, vám a pánovi môjmu, kráľovskému manželovi vášmu, som vždy hotový obetovať a všetko, čo som vstave, urobiť.“

„Dobre, dobre,“ vpadla mu do reči kráľovná, „teda, čo sa vám zdá, Jaroslav! Bolo dievča mladé, plné mladistvej bujarosti; prišiel ženích a rodičia dali mu ruku dieťaťa svojho, nepýtajúc sa najmenej o náklonnosti jeho. Stalo sa teda dievča ženou ženíchovou a muselo zakúsiť, že manžel jej, majúc dávne známosti, zanedbáva ženu svoju. Čo sa vám teda zdá, či má zanedbaná žena právo hľadať si, ako jej muž, iné známosti?“

„To závisí od akosti známosti, milostivá pani,“ odvetí pokorne Jaroslav.

Beatrix uprela vtom zraky svoje na Jaroslava, akoby osobu jeho voskrz preniknúť chcela, i opýtala sa ho: „Či ste ženatý?“

„Nie som,“ odpovedal Jaroslav, „neženil som sa, aby som kráľovi svojmu mohol celý žiť.“

„A či nie ste žiadnymi zväzky s pohlavím mojím spojený – nemilujete?“ spýtala sa, plamennými očami po švárnej postave Jaroslavovej hádžuc.

On zdvihol a oprel na ňu oko, porozumiac sčiastky jej rečiam, a chcel už odpovedať, už mu „nemi –“ na jazyku splývalo, keď kráľovná, prudko ho za ruku uchytiac, „teda miluj mňa!“ náruživo vyriekla.

Vyskočil Jaroslav ako splašený jeleň a hovoril hlasom pokojným: „Povedal som vám, milostivá pani, že vám kvôli všetko som vstave urobiť, čo možno, ale čo vy žiadate, to je nemožnosť, bo ma starší sľub zaväzuje vernosťou ku kráľovi, a tejto by som zadržať nemohol, keby som mu to, čo len jemu samému prislúcha, odobral. Uduste, milostivá pani, plameň svoj, ja vás nikdy milovať nemôžem, nesmiem. Zabudnem i ja na chvíľu túto, nikto o nej z úst mojich slova neuslyší. Prosím vás, neodťahujte mi, milostivá pani, i naďalej milosť svoju.“

Poklonil sa hlboko a odišiel.

Čo je následok sklamanej lásky? Čo je následok zničenej, už temer obdržanej milosti? U ľudi aspoň, ako bola dcéra talianskeho, horúceho, bujného podnebia, Beatrix – pomsta. Človek v láske oklamaný obetuje svoj pokoj, svoje šťastie, svoj život, aby sa len pomstiť mohol nad opovrhnutou milosťou.

Dlho stála Beatrix v rozpakoch, nevediac ani, čo sa jej robí; ako jej predtým krv udrela do pŕs i do tvári, ako jej oko zahorelo, tak by si teraz zo žil jej nevydobyl ani kvapôčky, oko jej tak zmŕtvelo, že bys’ zúfal nad možnosťou jeho obživenia. Ale netrvalo to dlho, striasla sa a celá jej postava vzala na seba podobu pokoja, pod ktorou oheň i pomsty, i zlosti, i opovrhovania, i divokých úmyslov zúril, nemôžuc na površie vyšľahnúť. Cudná myšlienka prebehla jej vnútornosťou a beda Bozkovcovi, ak sa kedy v skutok uvedie, bo žena vysoko postavená a od mužského opovrhnutá málokedy, ba nikdy neopomenie príležitosť moc svoju ukázať tomu, ktorý chladnou rukou odmietol najútlejšie jej city.

Ale ona sama bola pred nedávnom podobne zrobila Bátorymu, o jej lásku sa uchádzajúcemu; i prišiel jej práve na myseľ mocný tento velikáš uhorský. Dala ho teda hneď zavolať.

„Tu som, pani moja, na rozkaz váš,“ prehovoril prichádzajúci Bátory, „i povďačný som vám, že ste mi dali príležitosť vás za onehdajší skutok môj odprosiť.“ Beatrix mu vtom skočila do reči: „Nič odprosiť, rozmyslela som si a slová tvoje som ocenila, a ver – milosťou budeš odmenený.“

Podivil sa Bátory, neočakávajúc podobné prijatie; padol ale ku kolenám kráľovniným, uchytil jej ruky i horlivo v unesenosti svojej vyriekol: „Áno, pani moja! Milosť od vás žiadam!“

„Dobre, tú obdržíš, ale sľúb, že vôli mojej sa podrobíš okrem maličkostí, ktoré by som od teba žiadať mohla bezohľadne, bezvýnimočne.“

„Káž, pani moja,“ bola odpoveď, „a ja sa vyšiniem do neba, káž, a ja stúpim do pekla. Kážte – všetko vám kvôli urobím – len jedno nie, len to nie, aby som sa s Bozkovcom zmieril.“

„Nie, nie,“ zajasala Beatrix, „práve ti naložiť chcem, abys’ všetko možné podnikol k jeho znivočeniu. A to práve ty, bo ako on mňa, paniu svoju obrazil a pohanil, tak ty máš práve tak ako každý rodený Uhor príčinu žalovať sa naň, bo on vám úrady, on vám priazeň kráľovu odoberá.“

„Pravdu máte, pani moja!“ odvetí útlym hlasom Bátory. „Dosť príčin má veľmož uhorský sťažovať sa na ustavičné vyznačovanie cudzincov vo vlasti svojej; ja som ale pri tom zvláštne zúčastnený. Prechádzajúc sa včera s priateľom Bakačom, bol som prepadnutý týmito Moravanmi, ktorí nás neviem prečo napadli, a priateľa môjho poranil. Záleží mi teda mnoho na týchto nepovolaných hosťoch nielen pomstiť sa, ale ak možno obzvlášte toho pekného pánika zničiť, obzvlášte, že sa opovážil vás, prvú ženu sveta tohoto, obraziť.“

„To je práve žiadosť moja,“ rozhorlene hovorí kráľovná. „Ale pomysli si, že sprostý vrah zabije človeka a má na tom dosť; ale duchom vznešenejším obdarený pomstiteľ nevraždí, ale sa pomstí, a to zoblečúc najprv soka svojho zo cti, pozbaviac ho dobrého mena a urobiac z neho naostatok malichernú pletku, s ktorou si i ten najobyčajnejší človek zahrávať môže, a keď ho i druhý zničí, to smelo povedať môže, že on na tom žiadnej účasti nemá.“

Premýšľal dlhší čas Bátory o prevedení úmyslov svojich podľa návodov kráľovniných i vypovedal: „Už to mám! Prostriedkov dosť k vyplneniu vôle vašej.“

„Maj si, čo maj! Mňa do toho nič. Ty si muž a úlohou tvojou je konať, abys’ cieľa dočiahol, a znáš!“ – položiac mu ruku na plece i zabodnúc do tváre jeho silný zrak oka svojho, pokračuje Beatrix: „Všetko jedno, akokoľvek, ale pomstiť sa musíš.“

V nádeji skorého občiahnutia žiadosti a priam svojich dávnych Bátory odišiel; Beatrix pohliadla za ním opovržlivo i podopierajúc si krásnymi rukami rozvlasenú hlavu, dívala sa dlho z okna do sveta, nevediac sama, čo sa v prsiach jej búri, i pery jej samy pre seba zašomrali: „Načo ho príroda obdarila takou vnadou? Načo som sa zrodila v paláci, načo som povýšená na výšku kráľovskú, načo mi je moc, keď ani len sluhu toho k sebe skloniť nemôžem?“ – Potom snila krásna žena ďalej: „A ty zas čakáš milosť moju? Tá je nie pre každého; rob, čo sa ti páči – a ja ťa odmením tým, čím sa mne bude páčiť.“

Divné je to srdce ženské! Koho chce zničiť, toho si žiada, za tým túži, a komu šťastie sľubuje, tým – opovrhuje. Však ťa odmeniť môžem tým, čím sa mi bude páčiť.

III

Slávny Budín stojí v lesku slnečnom, nádherne dnes slnce zaligotalo a bohato ožiarilo obzvášte kráľovskú palotu, v ktorej teraz Matiáš kráľ vojenskú radu držal.

Dĺžkou paloty ťahal sa dlhý, zeleným súknom pokrytý stôl; za vrchstolom sedel na vyvýšenom nádhernom stolci kráľ Matiáš, po bokoch jeho radcovia, medzi ktorými prvé miesto zaujímal palatín Imrich Zápoľa a obaja Bozkovci.

„Milí moji verní! Známo vám je, že chcem potrestať odbojnú Viedeň, a to tiež znáte, že nerád dlhé reči marím, ale krátku, ináčej dobre premyslenú radu milujem. Ktorá je v tejto záležitosti mienka vaša?“

Len tak krátko hovorieval Matiáš o verejných záležitostiach, tým ale dôraznejšie a obšírnejšie konal.

Nato začal úlisný Bátory hovoriť: „Veľký Alexander náš! Tu je jedine vôľa tvoja platná. Skúsili sme za čas celého panovania tvojho, že zrak tvoj popredku prezrel úplne a dokonale nielen výhody, ale i nesnádky podujatí vojenných; a nariadenia tvoje nás vždy vodili k sláve a víťazstvu, ráč nám i teraz vysloviť vôľu svoju, pokývni nám, a my pôjdeme za tebou, kde nás povedieš. Podľa nášho zdania sme sa dnes tu len na to zišli, aby sme, vypočúvajúc rozkazy tvoje, zvedeli, akú úlohu má jeden každý z nás prevziať.“

„Nechcem ja,“. odpovie Matiáš, „tu sám rozhodovať nad vecami vojenskými, lebo sú tu nielen hlavy v bojoch zošedivené, ale i ináčej mužovia zaslúžení a múdri, ktorých rada ml nikdy ľahostajnou byť nemôže. Súd si konečný, pravda, podržím sám.“

„Slávny kráľ náš!“ prevzal reč Jaroslav Bozkovický, „ak má rada a mienka mladého akú-takú platnosť, počuj slovo moje. Stav Viedne len dotiaľ môže byť pre nás výhodný, pokiaľ jej cisár na pomoc nepríde; preto myslím, aby sa výprava na Viedeň čím skôr podujala. Čas prináša výhody zmužilé, ale sláva alebo hanba neraz od jednej čerstvo prichádzajúcej hodiny závisí. Poďme teda čím skôr na odbojnú Viedeň.“

Znal Jaroslav živo prednášať. Matiáš sa radosťou usmieval, vidiac Bozkovca, miláčka svojho, tak odhodlane hovoriaceho, a to tým viac, bo on vlastne myšlienkam jeho vlastným výraz dával.

„Dobre, dobre,“ zvolali mnohí, len Bátory zmrštil obrvami a skloniac sa hovoril dač susedovi svojmu Bakačovi.

„Buď teda po vôli vašej,“ hovoril ďalej kráľ, „ja som práve tej istej mienky, aby sme sa čím skorej vypravili, pokiaľ cisár väčšiu silu nezoberúc, Viedni väčšiu a výdatnejšiu pomoc nezašle. Pripravené je všetko, teraz nám iná otázka nastáva, ktorej rozhodnutie mne náleží. Vodcov vojska môjho vo vojne tejto ustanovujem nasledujúcim spôsobom: Čierny pluk povedie Dobeš Bozkovický, vojsko štajerské a korutanské nádvorník; pluky uhorské odovzdávam vodcovstvu Jaroslava Bozkovického, hlavné ale veliteľstvo celého vojska si zostavujem sebe. Ostatní zostanú na svojich miestach.“

Reč táto bola neočakávaná, ačpráve kto Matiáša poznal, znal, že máva často nápady, v rozhodnej dobe prekvapujúce; ale nenávisť oproti Bozkovcom bola pre milosť kráľovu, im tak. často osvedčovanú, taká veľká, že sa teraz pri menovaní ich mien väčšina zdržať nemohla, aby nemŕštila tvárami a mrmot odporný nevydávala, obzvlášťe ale Bátory strane výlučne uhorskej na čele stojaci.

Znal a zná to každý, že bol kráľ Matiáš dobrodružný, prívetivý, každej strane a každému stavu prístupný; ale znal a zná to tiež každý, že vášeň jeho bola neohraničená, kedykoľvek zbadal, že si ľudia zo samej závisti, revnivosti a nenávisti doby žitia svojho strpčujú, jeden druhému krivdu robia a jeden na druhého pre márny zisk, alebo ešte pre márnejšiu slávu i vtedy, keď by pri tom záležitosti verejné trpieť museli, šomre. Najprísnejší ale býval Matiáš pri podobných, často sa opakujúcich výjavoch oproti velikášom krajiny.

I teraz najavo danú nevôľu prítomných velikášov spozorujúc, nedal vášni svojej dlho času Matiáš, ale ako obyčajne okamžite stiahol obočia i zavolal hlasom prudkým: „No nepáči sa vám volenie moje? Hádam zato, že majú Moravania vývodiť vojskám uhorským? Ha, znám ja vaše náruživosti, znám ja vašu nenávisť národnú! Vy Uhri súc, by ste mali byť pyšní, že Štajersko, Korutansko, Rakúsy a Morava teraz zväčšujú vlasť vašu a mali by ste znať, že panovník nad národy sebe zverenými spravodlivo panovať a v dobách rozhodných nie na osobné pletky, ale na zásluhy a schopnosti hľadieť musí. – Ja vašu revnivosť, vašu závisť osobnú, Boh mi svedok, trpieť nebudem! – A teraz rozkazujem vám hovoriť, čo kto má proti tomuto môjmu menovaniu vodcov?!“

Povstal Bátory, na ktorého bol Matiáš zraky uprel, a začal smelo hovoriť: „Milostivý pán náš! Že zveruješ cudzozemcovi vojská uhorské, mrzí nás a bolí nás to, keď ale dôveru svoju skladáš na človeka dôvery tvojej úplne nehodného, nemôžeme to bez pohnutia mysle našej tebe docela oddanej niesť a považovať.“

Kráľ uprel prudko zraky na Jaroslavovu pokojnú a vážnu tvár a búrka akási žiarila z tváre, blýskala z posunkov Matiášových.

„Koniec rade – Bátory do žalára – Bozkovec na čelo plukov uhorských!“ takto zlomkovite hovoril kráľ nanajvýš rozhnevaný. Všetci sa začali z miest hýbať, keď sa ale Jaroslav k reči hotovil, všetci zas utíchli.

„Slávny kráľ a pán môj! Závisť a nenávisť z neho hovorí, ale nebuď nespravodlivý a vyslyš tiež i obviňovania, bo čas a vernosť moja zvíťazí nad nenávisťou a pravda vyjde navrch. Teraz ale, prosím ťa, odpusť chybiacemu, bo i ja sám sťažovanie si Bátoryho, ktoré oproti tebe vedie, dávajúcemu mňa, nie Uhra, za náčelníka plukom uhorským, za spravodlivé uznávam. Ja rozumiem môjmu ľudu, uhorskému Uhor. Prosím, uváž dôležitosť tohoto vojenského pravidla a ráč ma prepustiť i postaviť ku boku bratanca môjho k Čiernemu pluku. – Ó, kráľ môj, zvíťaz nad sebou, všaks’ premohol už toľko národov, a odpusť Bátorymu, každého ramena ti teraz treba; ja Bátorymu odpúšťam, a keby malo byť pravdivé udanie jeho – tu sa osvedčujem za nehodného milosti tvojej.“

„Nech sa teda stane podľa vôle tvojej, chod k boku Dobešovmu, Bátorymu buď daná milosť na slovo tvoje, ale očakávam od neho vývod z jeho nepravých rečí.“

Tým ukončil kráľ radu a celý rozmrzený odišiel do svojej izby, Jaroslav ale vyvolal: „Teraz ťa i ja menujem Alexandrom, bo si sám seba premohol.“

„A ty musíš byť Kleitom jeho,“ zamumlal Bátory.

Posledný radca vyšiel z radnej paloty a kráľovský strážnik zamkol obrovské dvere.

IV

Celá Viedeň stojí na nohách, bázeň pred nepriateľom hýbe všetkým ľudom, bo znajú Viedenčania, že Matiáš nie je nepriateľ slabý, ľahko sa odstrašiť dajúci; znajú spolu zmužilosť Čierneho pluku, bo viac ráz už hľadeli na hrdinnosť, na neohrozenosť jeho. I radi by sa poddali, ale vojsko cisára Fridricha leží v meste a káže dúfať v skorú pomoc cisársku; preto sa všetko v radoch nachádza, v zbroji sa cvičí, mestom prudkým krokom kráča na násypy mesta, chtiac tam uvidieť, či očakávaná pomoc prichádza a či je obrana mesta možná.

Slnce zachádzať počalo – a tu zo západnej strany do mesta prúdiť začalo mnoho sto kusov hovädzieho dobytka, množstvo vozov s inou potravou, znamenité pluky nemecké na pomoc Viedni od cisára poslané. Radosť, pokriky, jasot všeobecný. Nový život nastal vo Viedni, bo touto pomocou nádeje znovu pookriali, dôvera v chrabrosť svoju a silu poslanú obživila ducha už skoro pokleslého, takže celá mesto pokojnou mysľou očakáva v najbližších dňoch objaviť sa majúce udalosti.

Na násypoch mesta rozostavané sú delá, ktorých pažeráky ako priepasti záhuby hrozili nepriateľovi. Viedenčania stáli na baštách a ohradách mestských, súc hotoví každého okamihu prijať nepriateľa guľami. Za mestom je zas ticho; nevidno tam človeka, bo každý roľník, dedinčan, bojac sa nepriateľa, hľadal v meste útočište, vták zas, bojac sa štrngotu zbrane, ďaleko do hôr uletel.

I minul sa deň prvý i minul sa deň druhý a čierna noc opanovala rozľahlú Viedeň, ale sníčky ďaleko boli od obyvateľov. Ťažké vozy s delami, prachom a guľami burácali po kamení, bo sa všetko to privážal o k násypom, kde toho najväčšia potreba mala byť.

I stálo toto mesto hotové a k dlhému i statnému boju pripravené, keď sa od východnej strany objavili dlhé, dlhé rady prichádzajúceho nepriateľa.

I došiel Matiáš pod samy hrady Viedne, zriadiac už doma vojsko svoje tak, žeby v každom okamihotu k nápadu bolo hotové. Vojsko uhorské stálo vpredu, pluky štajerské a korutanské tvorili prostriedok, Čierny pluk strážil šťastie víťazstva, aby neutieklo.

Už včasráno začal Matiáš šturmovať viedenské ohrady; zornice vídať nebolo, lebo ju oblaky dymu zakryli. Slnce zas zachádzalo, ale ho nikto nevidel pre vždy viac a viac hustnúce mrákavy. Celý deň sa bojovalo ale bez prospechu; len tisíce mŕtvych a ranených ležali na hradbách viedenských a v tábore Matiášovom.

Uhorské vojsko bolo náramne umenšené. Noc bola tichá, Matiáš nespal, ale ohliadal vojsko svoje a pripravoval strašnejší deň budúci. Viedenské vojsko bolo rovne činné. Porúcané múry sa opravovali, domy v meste guľami nepriateľskými pozapaľované sa dusili, chrámy sa otvárali, útočište dávajúc tým, ktorých domy rozborené boli alebo popolom ľahli.

I nastal znovu deň hrozný. Ačpráve viedenskí obyvatelia s kráľom vyjednávať začali, predsa sa držali statne a zmužile. Ohnivé gule a strely pršali z násypov do tábora Matiášovho. Slnce vystúpilo na najvyšší stupeň a preniklo blesky svojimi husté dymové oblaky. S týmto sa zdalo, že i Viedni nová nádeja vzchádza, lebo všetko doterajšie šťastie zdá sa utekať od Matiáša. Už sa z táborov Matiášových len tu i tu strieľa, keď medzitým z hradieb viedenských prúd gúľ a striel valiť sa neprestáva. Viedenskí hrdinovia sa už osmelili aj výpad z hradieb urobiť a veľkú škodu vo vojsku Matiášovom pôsobiť.

Na pobreží Dunaja leží Čierny pluk, v prostriedku šiatrov vypína sa jeden vyšší, na ňom zástava Čierneho pluku si so zimným vetrom zahráva. V šiatri sedí Jaroslav a Dobeš, udatní to Bozkovci. Jednoduchá stráž ostríha plátenné dvere.

„Čo je za príčina, kráľ zakázal pluku nášmu v dnešnej bitke podiel brať. Ó, Jaroslav môj – na nás sa len teraz búrka valí.“

„Možno sa priplazili naši nepriatelia k trónu jeho – zvlášte posledná rada na hrade budínskom mnoho dopomohla k rozknísaniu dôvery kráľovskej v nás; ale hádam má predsa iný cieľ kráľ – –“

„Áno, áno, iný cieľ,“ pretrhol reč Jaroslavovu Dobeš, „ty ho vždy vyhováraš, a nemyslíš na vrtkavosť jeho, nemyslíš, že by ťa v dobrej vôli obsypal všetkými poklady zemskými, ale v zlej, pri najmenšej tôni podozrenia by ťa, hoc najväčšieho miláčka, vydal katovi. Taká je povaha jeho. – Ale však on skoro pocíti – že Čierny pluk následkom jeho rozkazu nečinne stáť musel.“

Vtom počuť silné bubnovanie; vbehne do šiatra vojak a oznamuje útek vojsk uhorských, štajerských a korutanských.

Jaroslav i Dobeš vyskočia zo šiatra a sotva vydali rozkazy, už Čierny pluk zo svojej mrzutosti vytrhnutý stál v radoch.

Dobeš pravé, Jaroslav vedie ľavé krídlo Čierneho pluku; zostavili oni tým spôsobom hrdinov svojich, aby len zo dvoch strán zovreli utekajúce vojská a im takrečeno bránu urobili. Sami sa ale hnali na Viedeň. Utekajúci sa teda zachránili útekom od gúľ nepriateľských; Čierny pluk ale, zastanúc si na mŕtvolách svojich spolubojovníkov, začal znova znepokojovať Viedenčanov a ich násypy napádať.

Slnce sa už klonilo k západu a boj sa obnovoval. Nastala skorá zimná noc a Jaroslav s Dobešom užili ľsti vojenskej. Delá svoje, z ktorých striedali na ohrady viedenské, hneď tiež i s vojskom odvážali na iné miesta, odtiaľ ale vystreliac, zas na inú stranu. Tým sa stalo, že Viedenci večerným a nočným časom beztoho nevidiac, obracali výstrely svoje, kde sa najviac blýskalo, a zavše sa minuli žiadaného účinku.

Tak sa bojovalo s malými prestávkami až do rána. Čierny pluk mnoho neutratil, keď medzitým Viedeň na mnohých miestach bola zapálená a jej hradby značne porúchané.

K ránu dňa 22. januára roku 1485 zobral Matiáš ostatky plukov uhorských a pritiahol k polnočnej strane mesta na pomoc Dobešovi, že tu ale bola slabšia posádka viedenská, odoslal ho s polovicou pluku jeho na pomoc Jaroslavovi, ktorý šturmoval stranu mesta, čo posledný mocnejší odpor vyvinovala.

Čierny pluk bol pohromade. Za hodinu trvala bitka a Jaroslav je prvý na baštách viedenských. Za ním sa valí Čierny pluk ako roj včiel a za chvíľu opanuje celú poslednú polovicu mesta. Tu sa však ukázala ľudskosť a mierumilovnosť Jaroslavova vo vznešenom svetle. Zhromaždil pluk svoj a hovoril k nemu: „Tu sme, Boh nám pomohol bojovať proti ozbrojenej ruke; sláva vám, spoločníci moji! Ale Boh vás podmaní a vytvorí z chrámu víťazstiev budúcich, ak opriete meče a bodáky svoje proti bezbranným a neozbrojeným. I títo premôžení sú ľudia: prestaňte, hodní synovia Čierneho pluku, od mordov a vraždenia, neprznite slávu svoju hrdinnosťou ožiarenú – mordom a vraždou!“

Slová tieto, ako rozkaz vodcu, oznámili podriadení náčelníci ľudu svojmu; a Čierny pluk, zvyknutý poslúchať, rozišiel sa po hospodách i plesal s vďačnými viedenskými obyvateľmi. Medzitým i pluky Matiášove zaujali polnočnú stranu a navzdor príkazom kráľovským lúpili a zabíjali obyvateľstvo. Viedenčania, ,uhliadnuc Čierny pluk v meste, sami s Matiášom poddanie sa vyjednávať začali.

Polnočná strana, zanechavšia tam majetok svoj, utiekala sa k Jaroslavovi do časti mesta poludňajšej, lebo tu nachádzala vo víťazoch obrancov imania a života svojho.

Poslednejšia strana jasala radosťou a dávala hody vojakom čiernym; strana polnočná tenula v dyme a požiaroch.

V

Na radnom dome vo Viedni drží radu kráľ Matiáš. On sedí na vyvýšenom mieste, pri ňom vodcovia jeho; za týmito starší mesta a iných miest rakúskych, ako aj šľachta krajiny.

Matiáš predložil mestu a zhromaždeným stavom vôľu svoju a títo prisahali mu vernosť v mene celej krajiny. Ebersdorf ale chyboval, lebo si vdova Ebersdorfova, spoliehajúc sa na silnú posádku, predsebavzala Matiášovi odpor klásť a neuznávať vládu jeho.

Poslala i ona vyslancov na radu túto, – by tu úmysel svoj verejne vyznala.

Kráľ Matiáš zmŕštil tvár, spupnosť túto ľahostajne nemohúci niesť. Bol si on povedomý, že sa ho boja sto ráz mocnejší páni; a preto povedomie toto zdalo sa mu byť zatôneným tým, že sa žena oproti nemu stavia.

Úmysel jeho bol teda nezvratný zo základu vyvrátiť Ebersdorf.

Hneď ukončil radu a dal rozkazy, aby sa vojsko k Ebersdorfu hotovilo.

V blesku slnečnom sedel na svojom bujnom koni kráľ Matiáš, šišak jeho tonul v zlatom mori, lebo slnce temer len v ňom sa zhliadalo. Oddiely vojska uhorského, štajerského a korutanského i s kráľom prešli pokojne; Jaroslav tiahol s Čiernym plukom za ním. Tu ale zástupy na uliciach, v oknách, v prerúbaných povalách, na strechách a hradbách sa nachádzajúce poskytovali nové divadlo. Tí, čo boli na zemi, hrnuli sa ku koňovi Jaroslavovmu a bozkávali plášť a nohy hrdinove, takže musel zastaviť pluk svoj. Matky s deťmi, otcovia so synáčikmi ponáhľali a tlačili sa k nemu, aby tvár jeho uzrieť mohli; z okien a balkónov mu kývali i rukami i šatkami a krik ozýval sa jemu na slávu. On, vidiac ich vďačnosť, nemohol byť nepohnutým i cítil bohatú odmenu ľudského skutku svojho.

Vojaci Čierneho pluku sa z toho tiež radovali, ale na cvik vojenský naučení, kývali len hlavami a tiahli ticho v dlhých radoch hránami mestský mi k Ebersdorfu.

Čierny pluk založil Matiáš sám i bol onen jediným riadnym, vždy pod zbraňou držaným vojskom veľkého kráľa uhorského.

VI

Stojí Ebersdorf pevne, pod ním prestiera sa široká rovina. Hrad vypína sa na návrší, vývodí celému okoliu a pozerá na okolné dediny ako matka na dietky svoje a tieto zas naň ako na matku zrak svoj upierajú, hľadia naň a dač od neho pýtajú – obyvateľov svojich. Títo zanechali otcovské bydlá, utiekli do pevnosti i nemyslia viac na tie miesta, kde sa zrodili. Ebersdorf je silne ohradený, v ňom zmužilá obrana, myseľ hrdinov neústupná a zmužilá.

Matiáš rozložil sa na Ebersdorfských rovinách; vojsko jeho rozľahlo sa ako Dunaj, keď vystúpi z pobrežia svojho. V prostriedku víťazných plukov vypína sa kráľovský šiator.

Prudký rozhovor je medzi kráľom a vodcami jeho. Je teraz rada o dobývaní Ebersdorfa. Matiáš je obrazený a ako lev rozdráždený; zachcelo sa mu už hľadieť na rozboreniny Ebersdorfu a preto navrhuje, aby sa dobývanie hneď započalo.

Jaroslav, vyskúmajúc položenie hradu a všetkých miestností, radil z dostatočných príčin, aby sa dobývanie to na čas odložilo a bezčinná posádka v hrade bola uzavrená. Potrava nemohla byť odnikiaľ privezená, ľudu z okolia v hradbách mnoho, skutočným obrancom ustavične v ceste stojaceho a zásobu živnosti zo dňa na deň umenšujúceho; tak by pevnosť, za krátky čas hladom a vnútrajším zmätkom zmožená, poddať sa prinútená byť mohla.

Matiášovu mienku ale podopierali nádvorník a Bátory, sčiastky znajúc zo skúsenosti, že sa kráľ obyčajne o radu druhých síce spytovať zvykol, ale vždy podľa svojho presvedčenia bezohľadne konal, sčiastky že sa už on sám určite vyslovil, sčiastky zas, aby tým snadnejšie Bozkovcov potlačili.

Vyhlásil teda Matiáš za uzavretie rady vojenskej zajtrajšie dobývanie Ebersdorfu i ustanovil, aby sa i teraz Čierny pluk v úzadie vojska poľom postavil. Možno mu prozreteľnosť kázala, aby jediný spoľahlivý pluk tento až k najvyššej potrebe zachoval, možno zas, aby dal príležitosť vodcom uhorským k vyznačeniu sa a utíšeniu ich revnivosti, možno chcel skúsiť, či je nie i bez pričinenia Čierneho pluku víťazstvo možné, možno ale aj červ nedôvery začínal hrýzť na duši jeho. Nepriatelia Bozkovcov nezanedbali i slávne vyprevádzanie viedenské ku svojmu osohu a k záhube Bozkovcov upotrebiť. Kto to vie? – O úmysloch svojich nezvykol hovorievať.

Bátory ale usiloval sa pritom na slabú stránku kráľovu narážať, preto očiernil Jaroslava, akoby tento slávu Matiášovu zatôniť sa usiloval. A čo bolo viacej mocnárovi prudkej, vrtkavej a slávybažnej povahy treba? Zriedka je ktorý mocnár viacej na znamenitosť svoju revnivý, ako taký, čo neočakávane najvyššiu moc občiahnuť uzrie, že sa mu každé podujatie darí, a že ľudia predtým na svoju dôležitosť všetko, a na jeho nič nedržavší, teraz oslepení bleskom slávy jeho sa pred ním pokorne v prach a v ničotu klonia. A tak hoc Matiáš i rád, vrúcne rád mal Jaroslava, predsa začínal a navykol dávať slovám Bátoryho, keď nie úplnej viery, teda aspoň pravdepodobnosti.

Delá hrmia pod Ebersdorfom a Čierny pluk nespokojne stojí, lebo už od dávnych časov navykol na víťaznú hudbu túto, i ťažko mu je počúvať a pritom stáť pokojne. Ale taká je raz vôľa kráľova, a prísna poslušnosť je vojsku tomuto každodenným chlebom, a tak i teraz len počúva daromný hrmot diel, i pozerá na ďalší vývin nápadu, i neteší sa, že sa posádka, akoby každým výstrelom nepriateľským zmocnená, statočne bráni.

Darmo dá Matiáš tri dni strieľať, lebo Ebersdorfu ešte žiadna znamenitejšia škoda sa urobiť nemohla.

I zvoláva kráľ na štvrtý deň vodcov svojich na radu do šiatra svojho.

Namrzený dlho mlčí Matiáš, až naostatok preriekne: „Čo máme robiť, páni moji? Poraďte, moja myseľ je teraz zaoblačená ťažkými a smutnými predcity, a tuším dačo nepríjemného, i očakávam dačo smutného.“

Bol Matiáš rozľútený nad tým, že sa už po druhý raz presvedčuje, že bez Jaroslavovej a Čierneho pluku pomoci víťaziť nemôže; a ani toto hniezdo ebersdorfské sa mu pokoriť nechce. Býval on vždy pyšný ináčej na Čierny pluk svoj, vždy ho vyznamenával, vždy ho druhým za príklad zmužilosti predstavoval; ale s pokročilým vekom, ustavičným šťastím rozmaznaný, nič nedržal pre seba nemožným, a tak i víťazstvo bez Čierneho pluku, obzvlášte odkedy podozrivosť dušu jeho tu i tu zamračovať začala.

Jaroslav poznal príčinu nepokoja duše Matiášovej.

Dobeš ho bol na to upozornil; ale on znajúc kráľa svojho, nemohol ani úplne veriť slovám bratancovým, ani vlastnej predtuche. Znal dobre Jaroslav dobrotu srdca jeho a veľkú náklonnosť k nemu, a tak nemohol pochopiť, akými cestami vnikli nepriatelia jeho do srdca milostivého mu panovníka.

Ach, čo nemôže sklamaná láska urobiť? Kam zavádza blud ten dušu ľudskú? – Táto vytrhla rozličnými prostriedky Jaroslava zo srdca kráľovho.

Beatrix ukovala v náručí manžela svojho lestnú zradu a žalobu na Jaroslava, sťažujúc sa naňho, akoby on bol chcel jej priazeň, jej milosť, jej lásku získať. Matiáš sa na to zasmial, nedržiac od mladosti mnoho na pletky ženské, na výlevy náklonnosti mužských k ženám, bo ktože býval veselším dobrodruhom u ženských od neho? Kto rozumel lepšie šepotať útle slová v sluch krasotinkám lepšie nad neho? Rozumel tomu Matiáš znamenite, a to práve tak ako porážať nepriateľa na poli bitky. Ale teraz ostarieval i bral pozdejšie celú záležitosť z prísnejšieho stanoviska. Prečo by to u Jaroslava nebolo možné, čo by on iste za mladi nebol prenechal? A keď mu to vlastná žena zverila, tak predsa muselo byť dačo na tom, i pokrútil hlavou a začalo sa mu to nepáčiť; vidno, že mladá žena na ostaraného muža taký vplyv mať nemôže, že zmýšľanie jeho jediným svojím dychom a jediným lichotivým úsmechom alebo pár slzami, vyronenými nad domnelou alebo vymyslenou krivdou, v pár okamihnutí môže zvrátiť. A keď je raz hradba naštiepená, dá sa snadnejšie búrať; tak i Matiáš, hoc spočiatku nedôveroval osočovaniu Jaroslava, bol predsa rozkývaný v neobmedzenosti dôvery k nemu – a čím viacej ho obletovali Bakač a Bátory a iní nepriatelia Bozkovcov, tým väčšmi rástol plameň podozrivosti jeho.

Ale poďme už bližšie k rade vojenskej. Bol tu tiež Jaroslav prítomný a umienil si nedôveru kráľovu zahanbiť.

„Slávny kráľ a vodca náš najvyšší,“ tak začal Jaroslav hovoriť, „nebuď preto zlej mysle, že sa posiaľ nepodarilo premôcť ebersdorfskú posádku; nie je to div – ja som to tiež predvídal. Ale dovoľ teraz odpočinúť plukom bojovnejším a rozkáž na bubny uderiť Čiernemu pluku, a ja sa ti svojou cťou dokladám, že bude zajtra Ebersdorf so zemou zrovnaný“

Prvé, čo podozrelému kráľovi na um padlo, bola výpoveď Bátoryho, že sa Bozkovci snažia u vojska meno a slávu jeho zatôniť, čo jemu, výtečnosti svojej a slávy vojenskej povedomému, najviac, už pri samom pomyslení, nemilý pocit pôsobilo. Chystal sa k reči, ale tu vstúpi posol z Uhier smutné zprávy prinášajúci, že Turek vtrhol do Uhier a tam nemilosrdne hospodáriť začína.

Kráľ i všetci prítomní boli dojatí nemilou zprávou, len jeden, Bátory nie; on jej bol čo viac rád, bo mu práve vhod prišla, akoby ju sám bol túžobne privolal. I zaiskrilo oko jeho žiarou nekonečnej nenávisti a skorého víťazstva, i ústa jeho, posmešným smiechom potrhávané vyriekli: „Ešte i teraz radíte, pán Jaroslav, aby sme čas marili s dobývaním Ebersdorfa?“

„Áno, radím,“ odpovedal pokojnou mysľou Jaroslav, „za dvadsaťštyri hodín sme hotoví s týmto hniezdom ebersdorfským, a potom sa vyberieme na Turkov. K odôvodneniu rady svojej vám poviem len toľko: Keď sú vojská naše umdlené, to isté povedať nutno i o ebersdorfských; ale ak sa použijú sily posiaľ v dobývam neupotrebené, a toto je iste Čierny pluk, tak je Ebersdorf nie vstave návalu nášmu odolať, a ako každé dieťa za svojím rodičom túži, tak túži Čierny pluk vyvinúť zriadenú silu svoju. Keby sme ale teraz odstúpili, tak sa posádka zmôže za krátky čas pomocou cisárskou i stane sa strediskom, z ktorého sa ohrozovať budú Rakúsy a Viedeň, a Rakúsy i Viedeň, tak mozoľne dobyté – naším prenáhlením za krátky čas zas utratíme.“

„Áno, áno, utratíme,“ hovorí štiplavo Bátory. „Ó, vidíme my tvoje úmysly, učený pánko! – Tam ide Turek do vlasti; ty chceš, aby Budín a Uhorsko kleslo mečom tureckým, a ty spriaznený s Rakúšanmi, Moravu svoju so susednými stolicami, kde ste s Jiskrom dakedy tak bezohľadne hospodárili, chceš vytrhnúť rukám kráľa uhorského. Vidíme, vidíme všetko!“

Kráľ stŕpol nad odhodlanou, s istotou a povedomím prednesenou rečou, ktorej Bátory farby pravdivosti dodať znal.

Vtom náhle a neočakávane preborí delová guľa kráľovský šiator, i skrútil sa bez ublíženia k nohám Matiášovým. Za pár okamihnutí bolo zvonku počuť rachot výstrelu.

Pritomní skameneli nevediac, čo sa im robí, len jeden, Matiáš sa usmial i vypovedal: „Ticho, páni, ticho, to je raz vo vojnách obyčajné, že sa nikto neopytuje, kde má výstrel zaletieť. Nelámte si nad tým h1avy, ale sa radšej k skorému pochodu nazad do Uhier chystajte.“ A pokývnúc rukou, dal znak k vzdialeniu sa vodcov. Všetci odišli, len Bakač zostal v úzadí šiatra nepozorovaný.

Ľahostajne, pravda, bral Matiáš celý prípadok v prítomnosti svedkov, nie tak ale v domnelej osamotenosti. Hlava sa mu rozpálila, celá krv sa do nej zbehla, srdce začalo tĺcť ako nikdy predtým. On teraz nevedel sám, kde je; Jaroslav a 1ós Uhorska sa ako svetlo striel hromov s tmavou nocou miešali v mysli jeho. Ale ustáliť sa nemohol na ničom, nikdy ešte nebol taký nespôsobný k bystrosti umu a odhodlanosti. Rád by sa dozvedieť istotu o vernosti Jaroslavovej, i zas sa mu zdá pravdepodobná reč Bátoryho.

Tak premýšľajúc dlhý čas a neklipkajúce oči na jedno miesto upreté majúc, sedel Matiáš sám pre seba – potom zas nemohúc sa na ničom ustáliť, obrátil zraky svoje na odpornú stránku. Vyskočí prudko, zhliadnuc Bakača i prudkým krokom k nemu sa blížiac, krátkym dychom vypovie: „Ako sa opovážiš tu ostať, keď som vám všetkým vzdialiť sa rozkázal?“

Bakač sklonil pokorne hlavu i vyriekol pokojne: „Kráľ môj, nikdy si neskúsil, že by som sa kedy bol vzpieral rozkazom tvojim alebo dotieravosťou svojou hranice kedy prekročil, čo delia poddaného od panovníka svojho. Keď som to ale teraz urobil, odpusť, pán môj milostivý! Urobil som to, držiac okamih príhodným povedať ti o veciach, o ktorých nikdy rád nepočúvaš. Koľko ráz sme ťa pred Bozkovcom vystríhali, tys’, pán môj, nikdy o tom počuť nechcel, a tak sme mlčali. Teraz je to ďalej nemožno, hoc známe, že osobná náklonnosť, tvoja k Jaroslavovi je nepremožiteľná, bo s mlčaním našim bohzná, aké nebezpečenstvá vlasti našej hrozia. Počuj teda, kráľ môj z úst vždy verného poddaného pravdu, ktorú ti v tomto okamihu tieto slová vravia: Že sme Viedeň a teraz Ebersdorf dobyť nemohli, je príčina tvoj miláčik Jaroslav Bozkovec. On dal z Čiech a Moravy obľahnutým potravu a zbraň dovážať. Viedeň, pravda, dobýjať pomáhal, ale len preto, aby naň podozrenie nepadlo; pri Ebersdorfe ale radil, aby sme čím ďalej tu zostávali, znajúc, že je od neho samého i zbraňou i potravou zaopatrený. Ebersdorfová, hovorí sa, že je verenicou jeho.“

Prudkému a náruživému Matiášovi to bolo dosť v tomto okamihnutí, keď sa prsia jeho podobali vzbúrenej sopke, i vyvolal teda: „A znáš dokázať reči svoje?“

„Ako môžeš myslieť, pán môj,“ pokorne odpovedá Bakač na prchké, rozžiareným okom sprevádzané slová kráľove, „že by som sa opovážil pred tvár tvoju s nepravdivosťami predstúpiť? Predstúpiť práve teraz, keď znám, že dušou tvojou tak ako našimi buráca. Viacej ľudí, za špehov vyslaných, to dokáže.“

„Sem s nimi!„ vypovie prudko Matiáš, „nech prisahajú pravdu pod pokutou smrti.“

„A budú prisahať, pán môj!“ odpovie pokojne Bakač.

Tu ale očujúc krik pred šiatrom, zastaví reč svoju. Dnu vstúpi Bátory celý udychčaný i pokloniac sa vypovie: „Tu ti vediem, pán môj, vojakov, ktorí uplatení súc Jaroslavom Bozkovickým, vypálili na teba guľu delovú! Boli pristihnutí naskutku a vyznali, od koho najatí boli.“

Kráľ bol celý omráčený. podivné výrazy bolo vídať na tvári jeho; raz sa usmial trpko a zas stiahol tvár vážne, akoby celú dôstojnosť kráľovskú na seba vziať mienil. Po malom čase vypovedal: „Všetko vám verím, len nie, že by Jaroslav ruku pozdvihol na pána svojho!“ – I zas sa zamyslel a vidno, že mu krv udrela do tvári, i zavolal: „Ale verím vám, verím vám, a ak ma klamete, tak žiaden pod slncom nevymyslí také muky, akými vy umierať budete.“

Potom dal vrtkavý kráľ rozkazy, aby všetko k odchodu pripravené bolo, kázal zavrieť Jaroslava a zradu jeho hneď vyšetrovať, i ustanovil za sudcu – Bátoryho.

VII

Na radnom dome vo Viedni sudcovia sa zišli, na ich čele Bátory za vrchstola zasadol. Bude to iste súd prísny a dôležitý, lebo Viedenčania hlavy zvesujú a tváre si pretierajú. Len Bátory povzniesol hlavu, jeho oko zahorelo žiarou nedočkavosť prezradzujúcou.

Desiata hodina odbila, radcovia umĺkli, Bátory povzniesol hlavu, i tak začal: „Páni! Bude pred súd váš predvedený Jaroslav Bozkovický, muž, ktorého si kráľ a pán náš nanajvýš dakedy vážil a miloval, ktorý si ale spolu od dlhšieho času podozrivosť jeho milosti pritiahol. No teraz zoznamujúc sa so zradami jeho, keď už miera naplnená je, odovzdáva ho súdu vášmu. Máme teda súd vyniesť nad jeho najnovšími, najhanebnejšími činy. On dovážal živnosť Ebersdorfským a stál s nimi v porozumení za času obľahnutia. Druhý zločin jeho je, že nastrojil a preplatil vojakov, aby strelili do šiatra kráľovho za času držania tam rady, chtiac tak kráľa a pána nášho usmrtiť.“

Bátory sadol na svoju stolicu; všetci sudcovia hlboko mlčali, lebo nepočuli nič o udalostiach týchto, a zadivili sa veľmi, že majú súd držať nad takou vznešenou osobou. Naostatok preriekol najstarší sudca: „Nové sú nám reči vaše, i dobre by bolo súd alebo odložiť, alebo docela nedržať, obzvlášte že podobné záležitosti neprislúchajú pred súd občiansky a nám teda ani nesluší nad tak vysoko postavenými pány a ich skutky, v obore mesta nášho nespáchanými rozhodovať.“

Bátory sa zaškaredí, obzrie sa dookola zrakom divého tigra i vyrečie: „Či vám vec tá nová, či nie, na tom mnoho nezáleží, tým vám ale menej do osoby, bo je zločin vždy zločinom, či ho ten, lebo onen, či ich tu, lebo tam spáchal – to je vôľa kráľova.“

Prv hovoriaci sudca sa opýtoval po dôkazoch; Bátory odpovedal: „Máme,“ kývnúc na sluhov, aby i obžalovaného i svedkov priviedli.

Objavili sa vtom z jednej strany dvaja vojaci, z druhej Jaroslav i s Dobešom. Tento posledný, zanechajúc milovaných čiernych bojovníkov, čo ako duby stáli a teraz za vodcami plakali, nasledoval bratanca svojho.

Bátory hovoril k usadlému Jaroslavovi: „Muž, čo sa Jaroslavom Bozkovickým nazývaš, obvinený si u kráľa z dvojej zrady: najprv, žes’ stál. v porozumení s Ebersdorfskými za času obliehania, potom, žes’ sa usiloval kráľa usmrtiť.“

Jaroslav s podivením počúval príčiny obvinenia, uväznenia a súdu svojho, i uprel zvedavé oko svoje na Bátoryho so zarazením. Nie tak bratanec jeho. Známa nám je už prostorekosť Dobešova, známa i náruživosť jeho; teraz ale táto dočiahla najvyššieho stupňa pri neslýchanom osočení bratanca jeho, ktorého dušou svojou nazýval. Nestratil ale pritom ani na okamih bývalú smelosť svoju, ale odhodlaným krokom predstúpil a dôrazne odpovedal: „Dobre je známe, že tys’ to, hanobník, spriadol úklady na hlavy naše. Vyvolil si si bratanca môjho za obeť znajúc, že on sa nezvykol púšťať v zápasy s podlosťou ľudskou; prečo si si radšej mňa nevyvolil? Škaredíš sa na tento tu môj meč? Áno! Ten by ti odpovedal na podlosti tvoje!“

Bátory rozkázal nepovolaného Dobeša odviesť, ale rozdráždeným pohľadom tohoto zastali stráže ako začarované a neopovážili sa ruku naňho položiť. – Jaroslav povie: „Uspokoj sa, brat môj! Nech uvidíme súd nado mnou. Boh dá, že sa očistím od hanebných činov, o ktorých som nikdy nechyroval!“

„Dobre! Budem i ja očakávať s tebou, ako vypadne súd.“ I posadil sa Dobeš s hrdosťou k bratancovi svojmu.

Ako potom Bátory na dvoch privedených vojakov ukázal hovoriac, že jeden z nich videl vozy, sprievodným listom Jaroslavovým opatrené, do Ebersdorfu tiahnuť, druhý ale že strelil na kráľa z návodu Jaroslava. Tu upäli na tohoto oči všetci prítomní s nedočkavou zvedavosťou, on ale povstane a povie: „Ľudí týchto som nikdy nevidel.“

„Lebo sa nepamätáš viac, lebo sa rozpamätať nechceš,“ preriekne Bátory zľahka a na kývnutie jeho predstúpi vojak i obrátiac sa k Jaroslavovi, preriekne: „Pán môj, či sa nerozpamätáš, žes’ mi sľuboval zámok rytiersky i dostatok peňazí, ak kráľa zavraždím?“

Tu i tichému Jaroslavovi prešla trpezlivosť, obzvlášte ale keď privedení vojaci položili prsty svoje na kríž, prisahali o pravdivosti výpovedí svojich a Bátory posmešne vyriekol: „No, pán Jaroslav, či máte ešte vôľu ďalej tajiť činy už prísahou potvrdené.“

„Áno,“ odpovie tento dôrazne, pyšne a vznešene, „tí neznaj ú oceniť vážnosť prísahy; ja sa ale k činom tým nikdy nepriznám, a čo by ste i tisíc podobných holomkov priviedli.“

„Len pomaly, len pomaly, učený pánko,“ odvetí s pohrdou a úštipkom Bátory, potom ale všetku vážnosť sudcu na seba vezmúc, ľahostajne pokračuje: „Keď po dobrom sa k vine priznať nechcete, prinútený som z vás pravdu mocou vynútiť.“

Kývol a drábi odviedli Jaroslava do bočnej komory, obsadiac ju vojskom; káže sudcom, aby ho nasledovali, títo ale znajúc, čo nastáva, krútili poľakaní hlavami, až jeden vyriekol: „Pane! Hanebne zachádzaš s mužom takým vznešeným, keď viac veríš zakúpeným, ani mena, ani poctivosti nemajúcim oplanom, ako výpovedi človeka, čo vždy býval pýchou kráľovou.“

V Dobešových prsiach zatrepotalo hrdinské srdce; i bôl i žalosť, i zanevrelosť, i všetky búrlivé city prebiehali, preletovali dušu jeho. Zavolá trasavým hrozným hlasom ako lev zúrivý: „Nie, nie! Nemáš ho mať, pokiaľ mňa neumoríš!“ I vytiahnúc ťažký, široký meč svoj, začne si cestu kliesniť do susednej komory, raniac ale niekoľko vojakov a spamätajúc sa, preriekne: „Nie! Tí sú nevinní a musia plniť rozkazy náčelníka svojho.“ Potom sa obráti k Viedenčanom i opýta sa: „Kto káže tak hanebne nakladať s bratancom mojím?“

„Bátory v mene kráľovom.“

Pri menovaní posledného opustila zúrivosť starého, pred kráľovskou hodnosťou a vôľou vždy sa klaňať naučivšieho sa bojovníka; zostal teda Dobeš ako skamenený, meč mu z ruky vypadol, ruky zakryli kŕčovite zhŕždené líca a dutý z najhlbšej útroby sa vinúci hlas: „Splnilo sa teda proroctvo moje na budínskom moste prednesené!“ zavisol na ústach jeho. Potom pohrdlivo pozrel na Bátoryho a uteká von ako šialený z radnej paloty.

Čím ale väčšmi zalomcoval výjav tento chladným mrazom dušami prítomných, tým hroznejší nastával pre nich pocit, keď sa dvere komory otvorili a pri nich uhliadli Jaroslava vytiahnutého na škripcoch, stroji to máram podobnom, na ktorý nešťastník priviazaný súc, mal na nohy a na hrdlo kosílky tak pripravené, že po pritiahnutí a zavrtení kolečiek celé telo jeho sa do dĺžky naťahovalo.

„Povedz, teraz po tretí a posledný raz sa ťa pýtam, pán Bozkovec, či sa priznávaš k činom, z ktorých si obvinený?“ opýtal sa so surovým úsmechom a s divokou pýchou a pohŕdavosťou Bátory.

„Rob, ty kat, čo chceš,“ odpovie Jaroslav s takým opovržením, že zo zvuku slov tých ucho prítomných porozumelo, že by sudca na mieste obete svojej ležať zaslúžil, „ale netráp ma,“ pokračuje ďalej Jaroslav, „svojimi otázkami, bo ti ja na ne nikdy neprisvedčím.“

Bátory zakýval zas rukou a kati i z jedného i z druhého konca potiahli, kolečká zavŕzgali; hrdlo Jaroslava sa naťahuje, naťahuje, on sa metá, zuby zatína, ani slovka, ani jednej žaloby neprednášajúc. Viedenčania sa s hrúzou na muky dobrodinca svojho dívajú, odvracajú sa, až jeden z nich zavolá: „Priznajte sa, pán môj drahý, priznajte! Však čo je mukami vynútené, pravdou byť nemusí.“ – A slovíčko „priznávam“ sa vymklo z úst zmyslov už pozbaveného Jaroslava.

Bátory dal Jaroslava odviesť, zasadol znovu na súdnu stolicu svoju i opýtal sa: „Akou pokutou trestávate obyčajne velezradu, páni moji?“

Najstarší sudca odpovie: „To sa rozumie, že smrťou; ale v tomto páde –“

I nedal mu dohovoriť predsedník, ale sa opýtal každého osobne to isté, a od všetkých tú istú odpoveď dostanúc, vyriekol: „Ja teda, v mene kráľa a pána môjho Matiáša, kráľa uhorského a českého, pána Moravy, Rakús, Štajerska a Korutanska, vyslovujem tu, ako plnomocník a námestník jeho, na spáchanú velezradu Jaroslava Bozkovického pokutu – smrti.“

VIII

Temný žalár; len maličkým oknom, hrubou mrežou prepleteným, vkráda sa doňho žiara slnečná. Z mokrých stien padá potuchnutá voda; povetrie je zdusené a pustá nemota tu prebýva. Ďaleko odtiaľto bude hlučné divadlo sveta, lebo sem žiaden hlások ľudský nepreniká. Na prostriedku žalára je rozprestrená slama a na slame odpočíva sem uvrhnutý Jaroslav. Telo jeho, v mučiarni hrozne skrižované, teraz bez pohnutia leží; duša ale zabrala sa ďaleko do krajín snov a preludov obrazných.

Zdá sa mu, že je už na popravisku, už cíti dušu slobodne z tela vyprostenú a pravdu uhliada neskaleným okom. Čuje, ako svedomím znepokojený a prenasledovaný Bátory vyznáva, že najal skrivodlivých svedkov, aby prisahali na veci ním vymyslené; vidí kráľa plačúceho nad smrťou nevinného miláčka. A zas sa mu zjavuje Dobeš, pomstiaci smrť jeho, a celé prúdy krvi celých krajín tečú po zemi jeho otcovskej.

No ďalej ho zvádza obrazotvorná myseľ jeho; vidí on národ svoj v budúcnosti slnečnou slávou ligotať sa, vidí statočný kmeň moravský a kmeň zbrataných Čechov a Slovákov vznášať sa na vrcholec slávy svojej.

No pásmo natvorených snov je v zdaní jeho pretrhnuté hrmotom klúčov, i potrháva sa tvár jeho, i pozdvihujú sa ruky a ústa samy pre seba šomrú: „Prečo ma teraz, keď sa mi tak pekne zdá, mordujú? Zastaň, zastaň, žalárnik! Ja sa k činom mnou nikdy neobmýšľaným nepriznám – priveď kata – poddám sa pod meč jeho, ale mučiť sa nedovoľujem – smrť chcem, život nepotrebujem.“

Takto volal Jaroslav, tvár svoju do stuchnutej slamy hlbšie zarývajúc, bo myslel, že ho zas nútiť chcú, aby sa priznal k zločinom – ktoré Bátory vymyslel.

Ale poznovu utíchol. Po brehoch Dunaja ubehuje jazdec, túli sa ku koňovi, bodá ho ostrohou, a kôň a jazdec sotva dýchať môže. Privlečie sa ustatý kôň naostatok predsa len ku Viedni, zastane, spadne a už ho viac niet; uhnaný a prehnaný kôň sa viac ani nehnul. Len jazdec ide prosto k žalárnikovi a teraz vstupuje do temnice Jaroslavovej.

„Milosť a pozdravenie kráľovské,“ počal onen jazdec a vyslanec Matiášov hovoriť Jaroslavovi. „Prichádzam od jeho kráľovskej milosti Matiáša, donášajúc vám, vzácny pane, radostnú novinu, že sa kráľ nad vami zľutoval a nič iného od vás nežiada, len aby ste sa priznali k skutkom, z ktorých ste obžalovaný a sprostí vás žalára.“

Zamlčal sa posol a tichosť hrobovú nepremohol ani Jaroslav. Premýšľal on, nie síce čo má odpovedať, ale či toto nie nový Bátorym usnovaný podvod. Nakoniec prehovoril: „Nie mi je viac milosti kráľovskej treba, tým viac ale zavrhujem takú milosť, ktorá by mojou cťou a mojím svedomím bola kúpená. Ničím som sa neprevinil proti zaslúženej milosti kráľovskej, vždy som mu vernosť a vďačnosť zachoval, a predsa ma kráľ uväzniť kázal, vytrhnúc ostatok života môjho nielen z chrámu slávy a šťastia, ale zošliapol ma bez ľútosti tu do hnusnej tejto temnice. Vydal ma súdu mojich naj horších nepriateľov, ktorí ma krivo obžalovali a nespravodlivo súdili! Iď teda ku kráľovi a povedz mu, že mi už viac nič vziať nemôže, a ja od neho nemám väčšej milosti očakávať nad tú, aby ma bremena života pozbavil! – Nie, nie, nechcem inšej milosti od neho.“

Slová tieto len mdlo vypovedal a obrátiac sa zaryl do slamy hlavu svoju. Poslovi slzy vypadli, pohliadol ešte raz naň, a žalárnik zavrel za ním železné dvere.

IX

Svitlo... Nebo je hustými oblakmi zasklepené, cela príroda podriemkava a berie podiel v žalosti ľudskej; slnce neprebleskuje cez oblaky, ale len skrz tieto akoby z druhej, tretej ruky podáva prírode svetla. Bol to deň žalostný, akého sa Viedeň ešte nebola dožila.

Bátory bol kráľovským poručníctvom prinútil starších mesta Viedne privoliť k smrti Bozkovcovej. Títo sa síce odvolávali na súd kráľov; ale on dokazoval, že on je teraz kráľom, majúc v svoje ruky celú záležitosť práve od kráľa zloženú. Viedenskí mešťania prísne nakladali starším, ba hrozili im, aby Jaroslava neodsudzovali; ale predsa našli sa niektorí, čo tu zlatom, tam hrozbami Bátoryho sa prinútiť dali k podpísaniu výroku smrti.

Dnes teda mal byť odpravený Jaroslav Bozkovický. Celá Viedeň bola nepokojná, ulice boli plné ľudstva, kadiaľ mal byť Jaroslav zo žalára vedený. Nie obyčajná zvedavosť, ale sútrpnosť hnala smutný, sudcov preklínajúci, odsúdenca požehnávajúci ľud vo veľkom dave na ulice. Rozličné povesti sa už z úst prednášali, lebo čo si človek žiada, to i rád verí, a nikdy neopúšťa nádeja za dačím vrúcne túžiaceho. Jedni hovorili, že ho majú potajomne odpraviť, druhí tvrdili, že len na popravisku milosť obdrží, tretí zas, že kata uplatili, aby ho len ranil, a im zas inak dôvodili. 

Neďaleko mesta sa vtedy rozprestierala veľká priestranina, na ktorej bol dakedy mešťanosta Vorlauf l s radnými pány padol a kde sa teraz nádherný palác, Lobkovický zvaný, nachádza. Tu bolo zrobené povýšené, červeným súknom obtiahnuté miesto. K tomuto miestu hrnul sa s úženým prsami zástup, na čele ale vojska viedenského bol Jaroslav v nádhernom rúchu vedený.

Ľud by už bol vzbúrenie urobil, ale mienka, že Jaroslav obsiahne milosť na popravisku, zdržala rozjatrenosť jeho na uzde; už Jaroslav vystúpil na popravisko a po vyčítaní mu výroku smrti pevným hlasom vyvolal: „Bátory, Bátory! Ja umieram rukou tvojou, smrťou ľahkou, bo nie som si povedomý viny a skoro budem spojený s predky svojimi. Čo začneš ale ty, biedny, svedomím hryzený červík, v poslednej hodinke smrti? Ja ti nezávidím.“ I odhalil si sám krk i zavolal: „Tni!“

Zástupy ľudstva zavolali: „Milosť, milosť, milosť!“ Ale kat, majúci rozkaz, vyšvihol široký cvendžiaci meč rukami a hoc i ľud volal: „Neopovažuj sa, ty biednik,“ švihol a meč, blesknúc vo výške, zaviazol v rameni Jaroslavovom.

Kat ho vytiahol, prúd krvi vystrekol z poraneného miesta, už po druhý raz sa chystajúc obnoviť dielo svoje. Ľud vzbúrený začal hádzať zo všetkých strán, akoby na jedno slovo, do kata kamenie, a to práve keď ho zozadu Dobeš za hrtan ulapil a ním o zem trepol tak, že sotva kedy viacej prevodzoval remeslo svoje.

Dobeša dal zatvoriť Bátory v hospode i dal ho striezť silne; tento ale, uhliadnuc viesť bratanca z mesta, pochopil, čo to má značiť, i strhol zo steny meč svoj a ako rozdráždená levica nad vytrhnutým plodom svojím prerazí stráže a prudkosťou blesku beží holohlavý na popravisko, i prerazí húfy ľudu, i pľaští kata, i hodí meč o zem, i v okamihnutí vyzdvihne bratanca svojho, dušu svoju, silnými ramenami a bez slova, bez slzy uberá sa s ním do mesta, v najbližšom dome ho zložiac. Vojsko to vidí, i Bátory to vidí a bohzná, prečo sa neopovažuje výjavu tomu prietrž urobiť; či sa bojí rozľúteného rudu, či ho svedomie hryzie?

Ľud kričí radosťou i hrnie sa v divom dave nazad do mesta, ale tým práve zapríčiní, že lekári sa len ťažko a neskoro predrať môžu. A tak on ležal celý zaliaty krvou, bez nádeje, bez možnosti zastavenia krvi. Dobeš škrípe zubami a ako zbesnený kľaje Bátoryho, kľaje Matiáša, oči jeho vystúpili z jamôk i stĺpkom stoja a kŕčovite zhŕždené ústa volajú: „Pomsta, pomsta!“

Ale Jaroslav vždy tichý, rozumný, dobrý, zbadajúc to, slabým, milostným hlasom vypovie: „Brat môj radostný! Nie tak, nie tak! Odpusť im! S ostatným vzdychom mojím prestane i ich revnivosť a Boh vzbudí v ich duši city, čo ich sto ráz horšie trápiť budú ako mňa ich zločiny alebo teba ľútosť tvoja!“ – A potom uchytiac, tak horúce, ako mohol, a stisnúc ruku Dobešovu, vypovie: „Brat môj, potecha moja jediná, zdrav sa mi maj a odpusť – odpusť mi moje previnenia.“

Oko ticho zahorelo, pery ustávali, vzdych posledný primŕza a krásna duša krásnym hrdlom, krásnymi milostnými perami ubieha do krajov, kde niet smútku, niet závisti.

X

Skoro prišla zpráva do Budína o usmrtení Jaroslava Bozkovického. Na hrade kráľovskom bolo ticho o tom, lebo kráľ dnes zakázal všetky návštevy a držal počet s manželkou svojou.

„Beatrix,“ počal Mátiáš, skúmavým zrakom ju merajúc, „tvoja sťažoba a žaloba na Bozkovca bola teda pravdivá?! Ako? Bože! Ty slzíš a si zapálená?! – Pre spravodlivosť božiu – hádam –“

„Milosť, kráľovský manžel môj!“ volá Beatrix hlasom trasavým, citlivým. „Milosť! – len aby neskoro nebolo. – Jaroslav je nevinný vzhľadom mojej krivej žaloby; a ak je takým spôsobom nevinný i z ohradu žalôb mojich nepriateľov – ó, ponáhľaj, ponáhľaj, aby nebolo neskoro. Zvinila som, trestaj ma, ako sa ti páči, ale – ponáhľal, ponáhľaj!“

Hovorila to s citom tak prenikavým, že by každý z toho spozorovať mohol, čo je cit ženy, ženy, ktorá každé opovrhnutie osoby svojej až k smrti pomstou prenasleduje, keď ale vyžiadané to okamihnutie príde, seba, svoju česť, svoju bytosť obetovať vstave je, aby ľúbený predmet ušiel každej pohrome. Taká je žena milujúca. Jedno okamihnutie, jedna prísna chvíľa zvráti osnovy úmyslov dlhé časy kovaných. A Beatrix ľúbila Jaroslava vrúcne, z celej duše, ako iného nikdy na svete. I žiaľ, i zúfalstvo, i dobrota, i mäkkosť srdca, i odvážlivosť lomcovali jej dušou, takže sama seba a všetko na svete by bola vstave obetovať pre odvrátenie každého zlého od hlavy Jaroslavovej.

Nikdy je žena nie krajšou ako v podobných okamihoch.

Muž to ale docela z druhej stránky berie; a tak i Matiáš. On zmŕštil obočím a akoby zlorečenstvo celého sveta naň upadlo – zaryl tvár do dlani a stál dlho bez pohnutia, až naostatok vyvolal: „Ha, zlorečená žena, ty! – Vidím – ó, Jaroslav môj, vidím, aké ti strojili úklady! Áno, krása tvoja dojala a láska moja k tebe vzbúrila – ale cnosť a šľachetnosť tvoja úlisne podkopala slávu tvoju a – dôveru moju a hádam i život tvoj. – Ó, večný Bože, nedopusť!“ I zahalil si znovu tvár dlaňami.

Zazvoní Matiáš; dnu vstúpi komorník. „Hneď má byť posol do Viedne hotový!“

„Už od rána tu z Viedne poslancovia čakajú,“ odpovie komorník.

„Pusť ich dnu!“ odpovedal strmo kráľ.

Dvaja starší mesta Viedne vstúpili v čiernom obleku a poklonia sa hlboko pred kráľovnou a dotknúc sa rýdzeho lemu kráľovho, odstúpili na niekoľko krokov od kráľa a jeden z nich držaný, čiernou pečaťou zapečatený list s hlbokou poklonou odovzdal panovníkovi.

Mráz obišiel kráľovnú, čítajúcu smutné zvesti na tvárach poslancov i zatriaslo ju predčutie také trpké, tak nevýslovne bôľne, že nesmúc dať najavo pohyb duše svojej, dlhým šlárom sa zahalila a obrátila k oknu, akoby sa výsluchu kráľovskému v cestu klásť nechcela.

Kráľ pohliadnúc na list, zostal za dlhú chvíľu nepohnutý i oprel oči svoje na jedno miesto, čo bývalo vždy znakom hlbokého zamyslenia jeho.

„Čo mi nového donášate, moji milí?“ opýtal sa kráľ bez myšlienky, bez vedomia.

Poslanci hľadia naň s podivením, až konečne jeden z nich starší prehovorí: „Utratili sme ochrancu nášho Jaroslava Bozkovického.“

„A svedectvo, že je nevinne odpravený, drží vaša milosť v ruke,“ dodá k tomu mladší.

Kráľ sa teraz prebudil zo zamyslenosti, obrátil oči na list a čítal, potom zložiac list, hovoril: „Teda sú lapení vojaci vrchnosťou viedenskou, čo krivo prisahali? A Jaroslavova nevinnosť sa ukázala? A kedy bol – a na čí rozkaz odpravený Jaroslav?“

Také dával otázky kráľ – oči zas na jedno miesto upieral, ruky klesali a list padol na zem.

I vztýčil sa poslednou silou a kýval vyslancom, aby sa vzdialili. Uchytiac potom list – hodil ho k nohám kráľovniným i vyvolal: „Tu máš svedectvo popravy a nevinnosti Jaroslavovej!“ a odišiel.

Čo hovoriť o biednej žene so zlomeným srdcom? O žene, čo milovala muža, neobsiahla lásku jeho, pomstila sa nad ním smrťou, a teraz by ho rada nechtami vlastnými zo zeme vyhrabať alebo slzami vlastnými vymyť, hoc sa k nej i nesklonil, hoc ňou i opovrhol. Zaplakala, zatúžila, zabolestila, utiahla sa do samoty, a čo tu robievala, nikto nevidí, nikto nepočuje. Musí to zle v jej duši vyhliadať.

Kráľ ale Matiáš dopustil sa skutku na Jaroslavovi takého, ako Alexander na Kleitovi, zakalil značne slávu svoju. Sám od tej doby dlho nežil, lebo roku 1490 vo Viedni dokonal. Jaroslav bol roku 1485 odpravený.

XI

Po smrti Jaroslavovej zasadol smútok na celú Viedeň, ktorá nemohla sa odmeniť dobrodincovi svojmu. Bátory odišiel k vojsku uhorskému, Dobeš zas, pochovajúc bratanca svojho, utiekol k cisárovi, ktorý strašného muža nielen láskavo prijal, ale mu i pluky svoje pod moc vydal, aby tak tým skorej stratené zeme nazad vydobyť mohol. Dobeš zverené mu vojsku vo dne v noci pokoja nedá, napredujúc neustále. Kto ho pozoruje, zaviera na pomätenosť mysle, bo o jedlo, o pokoj nestojí, zúri ako lev, hrozí rukou, škrípe zubami a zas má okamihy, v ktorých sadnúc si, nemo oddáva sa myšlienkam.

Prišiel k Viedni, ale ani slovom jej neuškodí, bo má nielen miesta tie ustavične pred očami, na ktorých dakedy, a to viac ráz s Jaroslavom víťazne bojovával, ale je spolu povďačný mešťanstvu za sútrpnosť jeho. Ale potom vtrhnúc do Moravy, ktorú tiež Matiáš držal, a upadnúc do šialenej zúrivosti, hubil vlastnú vlasť svoju, až porazil docela vojsko kráľovské, a ho zo zeme docela vytisol. Prehodil sa potom s víťazným vojskom cez Dunaj a Heinburg šturmovať začal.

Dobývanie netrvalo dlho, pevnosť padla a posádka prišla v moc jeho i s jej vodcom – Bátorym.

Čím viacej mal v poslednom čase príležitosti voči hľadieť smrti, tým viac vlnila sa zúrivosť v prsiach jeho, dostávajúc potravy i rozplamenilo sa oko jeho ohňom nevídanej pomsty, akonáhle počul, že vrah duše jeho najodpornejší a najneznesitelnejší nachádza sa v rukách jeho.

Zasadnúc tak rozľútostnený Dobeš vo veľkej palote s vodcami svojimi, dá predviesť Bátoryho a zočiac ho, hrozne sa zamračí, zmŕšti obrvami i hlasom pomstiteľa vyvolá: „Ha, prekliaty hanobník! Predsa ťa ruka božská priviedla do rúk mojich, tras sa pred pravicou mojou!“ I vytrhol z pošvy svoj ohromný meč.

Ale kňaz, starý Pavol, čo vychovancovi svojmu vždy po boku stál a zvlášte od smrti Jaroslavovej ho z očú nespúšťal, ozve sa prenikavo: „Syn milý! So zničením tela nezatracuj i dušu a dovoľ, aby aspoň poslednú povinnosť, svätú spoveď, vykonal.“

„Áno! Spovedaj ho z hriechov, nešlachetníka bohaprázdneho,“ kričal rozľútený Dobeš.

Priznal sa Bátory k hrozným skutkom svojim, a ako to Dobeš čuje, tak mu zlosť, nenávisť, pomsta zas zatieni rozum i pozdvihne znovu meč i mieri proti Bátorymu: „Zhyň, potvora pekla!„ volajúc.

Pavol mu vstúpi v cestu i prudko hovorí: „Zastaň, syn môj! Rozpamätaj sa na ostatnú prosbu Jaroslavovu!“ A na tieto slová ľúty lev Dobeš premenil sa na slabé decko; meč mu vypadol z ruky i zarinčal na podlahe, on ale zbledol ako stena, ramená mu opadli, slzy sa zo zrakov vytlačili a ústa vyriekli: „Áno, vyplň sa vôľa Jaroslavova, maj si život na bremeno vlastné, ja ti ho darúvam, hoc ty mne viac môj navrátiť nemôžeš, bos’ vyrval dušu z tela môjho a umoriac dušu, umoril si i telo.“

Vysvetlivky

Bozkovci. Povídka historická z časů Matiášových. Prvý raz v Nitre I, 1842.

Bozkovci. Povesti Jána Kalinčiaka. Slovenský národný zábavník II, Turčiansky Sv. Martin 1871.

· Bozkovický – Dobeš a Jaroslav Bozkovickí (Bozkovci), príslušníci starého moravského šlachtického rodu. Zastávali významné funkcie na dvore kráľa Mateja Hunyadiho. Z Moravanov sa regrutovala väčšina veliteľov Čierneho pluku. Roku 1485 Jaroslava obvinili zo zrady a sťali. Dobeš prešiel potom do služieb cisára Fridricha III.

· Matiáš – uhorský kráľ Matej Hunyadi (1443-1490), podľa havrana v erbe zvaný Korvínom, mladší syn sedmohradského veľmoža a krajinského gubernátora Jána Hunyadiho. Na trón nastúpil r. 1458. Bojoval s Turkami a Jurajom Poděbradským. Založil univerzitu v Budíne (známu pod menom Corvina) a r. 1465 si vyžiadal od pápeža súhlas založiť univerzitu v Bratislave, známu ako Accademia Istropolitana. Univerzita po jeho smrti zanikla. Po bojoch s cisárom Fridrichom III. preložil Matej r. 1485 svoje sídlo do Viedne.

· Poděbrad – Juraj Poděbradský (1458 -1471), kráľ český. Pápežská kúria sa nevedela zmieriť so sekularizáciou cirkevných majetkov a dala Juraja Poděbradského do kliatby. Českú korunu ponúkal pápež Matejovi Korvínovi, čo zapríčinilo niekoľkoročné vojny.

· Osmani – Turci, podľa Osmana I., zakladateľa tureckej ríše. koruna svätého Štefana – Štefana I. (997 - 1038), prvého uhorského kráľa.

· Žigmund – Luxemburský, cisár nemecký, kráľ český a uhorský (1387 - 1437).

· pádu moháčskeho – V bitke pri Moháči (26. sept. 1526) porazili Turci vojsko Ľudovíta II. a sám kráľ zahynul na úteku. Príčiny moháčskej katastrofy treba vidieť vo vnútorných rozbrojoch vládnúcich tried, ktoré svoje sily zjednocovali iba proti vzburám poddanstva, nie však proti tureckému nebezpečenstvu. Cestu k moháčskej porážke nastúpili už za vlády Mateja Hunyadiho, keď miesto boja proti Turkom organizovali výboje do susedných feudálnych štátov.

· Jiskrove časy – obdobie vojenského účinkovania moravského šľachtica Jána Jiskru z Brandýsa, „najvyššieho hajtmana“ kráľa Ladislava Pohrobka. V štyridsiatych a päťdesiatych rokoch 15. stor. ovládal Jiskra ve!kú čast Slovenska a o svoju moc bojoval s Jánom Hunyadim. i s Matejom Korvínom.

· Čierny pluk – (6000 žoldnierov) stále elitné vojsko Mateja Korvína. Vytvoril ho z českých žoldnierov pod zámienkou tureckého nebezpečenstva, v skutočnosti však bolo hlavnou oporou jeho politickej moci.

· Heinburg – starobylé dolnorakúske mesto neďaleko Viedne.

· s tesťom svojím Jurom Veľkým – Jurajom Poděbradským. Keď začiatkom r. 1469 české vojská porazili pri Vilémove uhorských žoldnierov, zajatý Matej Korvín sľúbil českému kráľovi, ktorého dcéru Katarínu mal za manželku, že nebude viesť proti nemu útočnú vojnu. Svoj sľub nedodržal a zaujaté: moravské a sliezske kraje neopustil.

· v letníku Báthoryho – pravdepodobne Štefana Báthoryho, sedmohradského vojvodu, najvyššieho sudcu uhorského.

· Beatrix – dcéra neapolského kráľa Ferdinanda, druhá manželka Mateja Korvína.

· palatín Imrich Zápoľa – Palatínom uhorským bol Štefan Zápoľský, spišský šľachtic a vplyvný politik uhorský, od r. 1493 miestodržiteľ v Dolnom Rakúsku. Zomrel r. 1499. Jeho syn Ján Zápoľský bol uhorským kráľom v r. 1526-1540.

· Veľký Alexander – macedónsky kráľ Alexander Ve!ký (356-324 pred n. l.), panovník a vojvodca mimoriadnych vlastností.

· vojsko štajerské a korutanské – Korutansko a Štajersko, územia v juhovýchodnom Rakúsku, kedysi samostatné korunné kniežatstvá.

· nádvorník – v stredoveku správca kráľovského dvora, neskôr palatín.

· Kleitos -obľúbenec kráľa Alexandra Veľkého, ktorému v bitke, nad Granikom v r. 334 pred n. l. zachránil život. Bol veliteľom kráľovskej gardy. R. 328 pred n. l. ho Alexander v prudkej hádke zavraždil.

· Fridrich -nemecký cisár Fridrich III. (1440-1493), s ktorým sa Matej Korvín dostal do sporu a po jeho porážke ovládol Dolné Rakúsko.

· Ebersdorf – zámok a dedina v Dolnom Rakúsku, dnes juhovýchodné predmestie Viedne.

· ...niet závisti. – V prvom i druhom vydaní sa na koniec IX. kapitoly viaže poznámka pod čiarou: Poznamenanie redaktora Nitry. Šľachetný tento a svojho veku najslávnejší Moravan bol potom od svojho brata (bratanca) slávne pochovaný, oplakávaný Viedňou; kosti jeho sú uložené pod mramorový pamätník do chrámu svätého Štefana. Bohuslav z Lobkovíc, slávny a svojho času najučenejší Čech, zložil nasledujúcu báseň na jeho hrob v latinskej reči, ktorú my tu vyňatú z Vinařického výborného spisu – Pana Bohuslava Hasištejnského z Lobkovic věk a spisy vybrané, v Praze

· 1836 – podávame a ktoré takto znejú:

Kdož jsi kolic, poutniče, pohleď, jakovou to památku má ze slavných zde Bozkovicu Jaroslav.

Na sněmu věhlasný řečník, v boji řek byl udatný, vlasti i svého rodu ozdoba veliká.

Bezvinného mečem dal stít samovládce nevlídný, brat věrný pochoval brata milého tělo.

